**Vakok és Gyengénlátók Közép-Magyarországi Regionális Egyesülete  
19. hírlevél**

**Kérjük, 2016-ban is segítse a Vakok és Gyengénlátók Közép-Magyarországi Regionális Egyesületének munkáját adója 1%-ának felajánlásával!   
Adószámunk: 18185030-1-42   
Bankszámlaszámunk: 10409015-90147559   
  
Köszönjük támogatását.**

## Tartalom

[1. Egészségnap a Duláténál](http://freemail.hu/mail/index.fm#1.hir)  
[2. Jöjjön ki Békásra egy érdekes előadásra](http://freemail.hu/mail/index.fm#2.hir)  
[3. A XIII- XIV. kerület Lámpásainak következő programja](http://freemail.hu/mail/index.fm#3.hir)  
[4. Májusi programok Kispesten](http://freemail.hu/mail/index.fm#4.hir)  
[5. Sakk és darts - akadályok nélkül](http://freemail.hu/mail/index.fm#5.hir)  
[6. bográcsozás a Gödöllői Civil Házban a GÖTLE csapatával](http://freemail.hu/mail/index.fm#6.hir)  
[7. Unikális programot kínálnak Rákosmente Lámpásai](http://freemail.hu/mail/index.fm#7.hir)  
[8. A XVIII. Kerületben is Lámpás klub alakult](http://freemail.hu/mail/index.fm#8.hir)  
[9. Sárkányhajózás Sukorón](http://freemail.hu/mail/index.fm#9.hir)  
[10. Felhívás FUTÁR távirányítók igénylésére kispesti látássérülteknek](http://freemail.hu/mail/index.fm#10.hir)  
[11. Életmód-nap – sport, szépség, egészség](http://freemail.hu/mail/index.fm#11.hir)  
[12. Narráció: Nádor Terem ólomüveg ablak - 14. rész](http://freemail.hu/mail/index.fm#12.hir)  
[13. A Láthatár bolt ajánlatai](http://freemail.hu/mail/index.fm#13.hir)  
[14. Magyar nyelvű beszédtámogatással is telepíthető a Windows 7 operációs rendszer](http://freemail.hu/mail/index.fm#14.hir)  
[15. Apró hírek – program morzsák](http://freemail.hu/mail/index.fm#15.hir)

## 1. Egészségnap a Duláténál

A DUNAKANYARI LÁTÁSSÉRÜLTEK EGYESÜLETE szeretettel meghívja Önt és kedves családját, 2016. május 21-én du. 14 órától tartandó EGÉSZSÉGNAPJÁRA a váci Madách Imre Művelődési Központ 8-as termébe.   
  
Program:   
Koncz Anmdrea (optometrista, Földváry téri Optikaa) előadást tart különböző szembetegségekről;   
Klein István (A Royal Fittnes vezető edzője) kímélő tornával mozgatja meg a jelenlévőket.   
Fónagy Istvánnak köszönhetően egészséges ételek kerülnek felszolgálásra uzsonnára.   
  
A rendezvény ideje alatt, a Vöröskereszt vércukormérést, vérnyomásmérést, és testsúlymérést végez.   
  
Minden kedves tagot és érdeklődőt szeretettel várunk!   
2016. május 9.   
Dr. Miski Anikó Zachar Anna Okos Levente   
06/20-955-05-94 06/30-332-4161

## 2. Jöjjön ki Békásra egy érdekes előadásra

Szeretettel hívok Mindenkit 2016. május 20.-án pénteken délelőtt 10 órakor a Békásmegyeri Közösségi Ház kistermében (Csobánka tér 5.) tartandó Klubnapunkra!   
Vendégünk lesz: Contreras O. Enrique mikrobiológus, aki az emberi agy működéséről, és az érzelemvilágunkról tart előadást.   
Nem mindennapi lehetőség, hogy betekintést nyerjünk e bonyolult és sok titkot magába foglaló világunkba.   
Az előadás után kérdéseket tehetnek fel a jelenlévők a hallottakkal kapcsolatban.   
Remélem, hogy minél többen leszünk majd, és tartalmas órákat tölthetünk el együtt.   
  
Mindenkit várok szeretettel:   
Vasné Pintér Teréz Lámpás klub vezetője.   
Tel:06-70-377-32-65   
E-mail: [lampas.obuda@gmail.com](javascript:fm.eMailClicked.raise('lampas.obuda@gmail.com');)

## 3. A XIII- XIV. kerület Lámpásainak következő programja

A májusi klubunkon egy nagyon érdekes témával fogunk foglalkozni. Meghívott vendégünk Aschenbrenner Mária, a Fiatalok az Emberi Jogokért Nemzetközi Szervezetének magyarországi képviselője, aki az Emberi Jogok Egyetemes Nyilatkozatáról és az ebben foglalt 30 elidegeníthetetlen alapjogról fog mesélni nekünk játékos, interaktív formában.   
Tudtad, hogy bizonyos jogokkal már az anyaméhben rendelkeztél, de abban a pillanatban, hogy megszülettél ennek a 30 alapjognak mindegyike vonatkozott rád is? Tisztában vagy a jogaiddal? Valószínűleg nem, úgyhogy semmiképp se hagyd ki ezt az izgalmas és tanulságos előadást!   
  
Az előadás után a VGYKE ügyfélszolgálatának egyik munkatársa is ellátogat hozzánk, úgyhogy ha kérdésed vagy ügyintéznivalód van, a kollégánk rendelkezésedre áll.   
  
Amennyiben módodban áll, szívesen fogadjuk hozzájárulásodat üdítő vagy édes-sós rágcsálnivaló formájában!   
  
Időpont: 2016.05.17. kedd, 15:00-17:00 között.   
Helyszín: Zuglói Civil Ház (1144 Bp., Csertő Park 12.)   
  
Jelentkezéseiteket a programra 2016.05.16-án, hétfő délig várjuk a [lampas.bp13@gmail.com](javascript:fm.eMailClicked.raise('lampas.bp13@gmail.com');), vagy a [lampas.zuglo@gmail.com](javascript:fm.eMailClicked.raise('lampas.zuglo@gmail.com');) e-mailcímek valamelyikén, esetleg telefonon a +3670/ 984-5071-es számon!   
  
Várnak szeretettel a XIII-XIV. kerület közösségi mentorai:   
Vera, Erika és Tibi

## 4. Májusi programok Kispesten

Kedves klubtagok és érdeklődők!   
  
Két májusi programunkra invitálunk benneteket.   
Vidák Zsolt grafikusművész Leltár című kiállítása 2016. május 19-én, csütörtökön 16 órától tekinthető meg a Nagy Balogh János Kiállítóteremben.   
Találkozunk az 50-es villamos Kossuth téri megállójában, 15.40-kor, és onnan sétálunk át a kiállítóterembe.   
  
A KMO Művelődési Ház és az Obsitos Fúvószenekar, a Nemzeti Kulturális Alap támogatásával második alkalommal szervezi meg a fúvószenei találkozót a  Városház téren 2016. május 28-án szombaton, 17 órától. Rossz idő esetén a találkozót a Városháza dísztermében tartják meg.   
Találkozunk az 50-es villamos Árpád úti megállójában 16.45-kor.   
  
Szeretettel várjuk az érdeklődőket!   
Jelentkezni lehet a Kispest Lámpásai – Facebook oldalunkon, vagy elérhetőségeinken.   
  
Telefon:   
06-30-498-9127 (Bernát Zsuzsanna)   
06-70-984-8868 (Puchnyák István)   
E-Mail:   
[lampas.kispest@gmail.com](javascript:fm.eMailClicked.raise('lampas.kispest@gmail.com');)

## 5. Sakk és darts - akadályok nélkül

2016. május 19.-én, a Kelen Civil Közösségek Házában, Budapest XI. Petzvál József utca 42. sz. alatt 14 órától, Héra Imre, nemzetközi sakknagymesterrel fogunk sakkozni és dartsozni. Várunk látássérülteket, hallássérülteket valamint ép látású és ép hallású embereket, korra és nemre való tekintet nélkül.   
A rendezvény ingyenes.   
Előzetes regisztráció ajánlott!   
Telefon: 0670-984-1745   
Email: [lampas.ujbuda@gmail.com](javascript:fm.eMailClicked.raise('lampas.ujbuda@gmail.com');)

## 6. bográcsozás a Gödöllői Civil Házban a GÖTLE csapatával

Kedves Tagtársak!   
  
Májusi programunkat ajánlanánk figyelmetekbe, bográcsozást szervezünk 2016. május 20-án a Gödöllői Civil Házban, délelőtt 10:30-tól, melyre nagy szeretettel várunk mindenkit. A menü egy jó kis bográcsgulyás lesz, és rossz idő esetén is megtartjuk a rendezvényt. Reméljük minél többen megjelentek majd, hiszen ez egy kiváló alkalom arra, hogy kicsit kimozduljatok a szürke hétköznapokból, és a szabadban egy jót beszélgessetek, vagy akár segíthettek az étel elkészítésében is.   
Üdítőt vagy süteményt szívesen fogadunk. Részvételi szándékotokról visszajelzést várunk.

## 7. Unikális programot kínálnak Rákosmente Lámpásai

Tarts velünk május 23-án délelőtt 10:00-tól a Zwack Múzeumba, amely Budapest IX. kerületében, a Dandár u. 1. alatt található. A kb. 1,5 órás program során megtekinthetünk egy 20 perces filmet a Zwack család és a gyár történetéről, ellátogatunk a régi lepárlóba, ahol az Unicum készül titkos recept alapján. Megcsodálhatunk 100 évnél is idősebb lepárló készülékeket, óriási kőkorsókat, patinás tölgyfa hordókat, megillatolhatunk gyógynövényeket, amelyből az Unicum készül. A program kis kóstolóval zárul, amelyet egyenesen tölgyfa hordóból csapolnak majd számunkra. Aki ellenállhatatlan vágyat érez a belépőn kívüli pénzköltésre, vásárolhat is a múzeum mintaboltjában. A program kedvezményes ára 1700,-Ft/fő. Bejelentkezés feltétlenül szükséges a 0670-984-8468-as számon Kray Zsuzsánál, vagy a [lampas.rakosmente@gmail.com](javascript:fm.eMailClicked.raise('lampas.rakosmente@gmail.com');) címen. Találkozó az Örs vezér téren 9:10-9:15 között a kürtős kalácsosnál, vagy 9:25-9:30 között a Keleti pályaudvarnál a városközpont felől érkező 7-es, 107-es stb. busz megállójában, onnan indulunk együtt tovább a Festetics utcából induló 24-es villamoshoz, amellyel a helyszínre utazunk. Várunk mindenkit nagy szeretettel erre az igencsak érdekesnek ígérkező programra!

## 8. A XVIII. Kerületben is Lámpás klub alakult

Kedves Egyesületi Tagunk!   
  
Levelünkkel örömhírünket szeretnénk eljuttatni Önhöz/ Hozzád!   
A VGYKE igyekszik a tagságába tartozók számára a szolgáltatások és lehetőségek kínálatát időről- időre bővíteni.   
A 18. kerület Önkormányzatának támogatásával lehetőséget kívánunk nyújtani immár az Ön kerületében is a havi klubokon való részvételre, melyeken a legfőbb célunk a családias hangulatú kis közösség létrehozása, kellemes beszélgetések, és programok megvalósítása tagjaink valamint kísérőik, családtagjaik számára.   
A klubokat minden hónap utolsó szerdáján tervezzük megtartani, melynek első alkalmára szeretettel invitálunk!   
Időpont: május 25.-e 15 órától 17 óráig,   
Helyszín: Kondor Béla Művelődési Ház (1181 Budapest, Kondor Béla stny. 8.)   
Első alkalmat bemutatkozással, ismerkedéssel fogjuk tölteni és megtervezzük a klubnapokon kívüli további programokat is.   
Vendégünk lesz Fodor Ágnes, Egyesületünk Elnöke és a 18. kerület képviseletében is számítunk arra, hogy megtisztelik az első klubunkat jelenlétükkel.   
Amennyiben rendelkezik internet hozzáféréssel, az alábbi linken ízelítőt kaphat a már működő klubjaink életéből:    
<http://www.vgyke.com/kozosseg-lampasai/>   
Várlak sok szeretettel Téged és kedves Kísérődet, Családtagodat is!   
Amennyiben lehetőség van rá szívesen veszem, ha visszajelzel az alábbi elérhetőségek egyikén a részvételi szándékkal kapcsolatban:   
Tel.: Mobil:+36 30 4989094   
E-mail: [lampas.bp18@gmail.com](javascript:fm.eMailClicked.raise('lampas.bp18@gmail.com');)   
  
Üdvözlettel:   
Kiss Júlia   
VGYKE XVIII. kerületi közösségi civil szervező

## 9. Sárkányhajózás Sukorón

A VGYKE 2016. május 25-én buszkirándulást szervez Sukoróra.   
Sárkányhajózás lesz a program, de aki nem hajózik, az is kellemesen eltöltheti az időt.   
A program egész napos, reggel 6 órakor indulunk a XIV. Hermina út 57-ből, és 16 óra után jövünk vissza. Az étkezés biztosított lesz.   
Mivel a férőhelyek száma korlátozott, kérünk mindenkit, hogy mihamarabb jelentkezzen, nehogy lemaradjon erről az érdekes programról!   
  
Jelentkezéseket várom a 06/30/498-9127 telefonszámon, de hívhatják az ügyfélszolgálat 70/387-5267-es számát is.   
  
Bernát Zsuzsanna

## 10. Felhívás FUTÁR távirányítók igénylésére kispesti látássérülteknek

A Vakok és Gyengénlátók Közép-Magyarországi Regionális Egyesülete (VGYKE) Kispest Önkormányzatának támogatásával felhívást tesz közzé az úgynevezett „Futár-távirányítók” adományozása céljából.   
A Kispesten élő látássérültek térítésmentesen juthatnak hozzá egy „Futár-távirányító” néven ismertté vált készülékhez, mely az önálló közlekedésben nyújt értékes segítséget.   
Ez a készülék alkalmas a megfelelően felszerelt gyalogos átkelőhelyeknél elhelyezett lámpák hangosítására, amennyiben a lámpa erre alkalmassá lett téve.   
A készülék a hangszóróval ellátott FUTÁR-kijelzőkön lévő feliratokat egyetlen gombnyomással felolvassa, valamint az M4-es metrónál az éppen üzemelő mozgólépcsőt hangjelzéssel segít megtalálni.   
A kiosztható készülékek száma 50 db.   
A felhívásra jelentkezők köre: A XIX. kerületben állandó lakcímmel, vagy tartózkodási hellyel rendelkező látássérült személyek. Átvételkor a lakcímkártyát kérjük bemutatni!   
Az ünnepélyes átadó időpontja: 2016. június 3.   
Helyszín: Kispest, Városháza – Kis házasságkötő terem. (1195 Budapest, Városház tér 18-20.)   
Gajda Péter polgármester úr, és Winczek György alpolgármester úr is megtisztel bennünket jelenlétével, és ők adják át a távirányítókat.   
Várjuk a kispesti látássérültek jelentkezését elérhetőségeink valamelyikén!   
  
 Elérhetőségeink:   
Telefon:   
06-30-498-9127 (Bernát Zsuzsanna)   
06-70-984-8868 (Puchnyák István)    
E-Mail: [lampas.kispest@gmail.com](javascript:fm.eMailClicked.raise('lampas.kispest@gmail.com');)

## 11. Életmód-nap – sport, szépség, egészség

Tisztelt Olvasóink!   
  
2016. 05. 21-én Életmód-nap kerül megrendezésre a XIII. kerületben.   
  
Programok: Ebben az évben a sport és a mozgás lesz a rendezvény egyik fő profilja, vendégeink többfajta sportolási lehetőséget próbálhatnak ki. További programjaink a szépség és az egészség jegyében kerülnek megszervezésre. Foglalkozunk továbbá a fenntartható életmód-kultúra megismertetésével, egészségügyi szűrővizsgálatok- és tanácsadások szervezésével, a tudatos táplálkozás, az egészséges élelmiszerek bemutatásával és vásárlási lehetőséggel, illetve nem utolsó sorban a lelki egészség megőrzésére irányuló módszerekkel. Ebben az évben is lesz családi vetélkedő, reform süti sütő verseny.   
Színpadi programjaink: "Mimó és Csipek a városban" című öko. bábelőadás, divat- és táncbemutatók, végül a programot Szalóki Ági "Körforgás" című koncertje zárja.   
  
Időpont: 2016. május 21. 15.00-19.00 óráig.   
Helyszín: RaM Radnóti Miklós Művelődési Központ kertje, rossz idő esetén a művelődési ház aulája (1133 Budapest, Kárpát u. 23.)   
Látogatók életkora: Családi program – gyermekektől a nagyszülőkig a család minden tagja.   
A rendezvény ideje alatt a helyszínen a XIII. és a XIV. kerület "Közösség Lámpásai" a "Láthatár" segédeszközbolttal együttműködve vásár- és bemutató napot tart.   
Hívunk és várunk mindenkit sok szeretettel!

## 12. Narráció: Nádor Terem ólomüveg ablak - 14. rész

A jobboldalt elhelyezkedő két szecessziós mintázatú kapuforma ablak közül a múlt héten a balról lévőt csodálhattuk meg, most a jobbról lévő következik, mely egyben az utolsó is. A felső üvegrészletben, csakúgy mint a másik három ablak esetében egy evangélista szimbóluma található. Jánosé volt a sas, Lukácsé a bika és Márké az oroszlán, tehát most Mátéé, az angyal következik. A szokásos örvénylő kék, csillagoktól díszes háttér előtt átszellemült arccal ereszkedik féltérdre Isten szolgája, imára emelt kezekkel. Hosszú selyemfényű ruhája halovány rózsaszínben játszó, akárcsak finoman visszahajló, dústollú szármainak külső felülete. A ruha könnyű redőkbe szalad, gallérját, alsó szegélyét és ujját a csuklórésznél aranyszín minta ékesíti, itt is visszaköszön a szecessziós geometria, cikkcakk vonalak és apró pettyek formájában, mint már annyi helyen a ruhákon. Derekán sötétlila, csomóra kötött hosszú selyemszalag, két vége lágyan simul ruhájához. Szárnyának belső felülete a környezet színeit követi, felül, majdnem egy vonalban az aranyfény gallérral aranyban játszik, alatta két árnyalatból álló fényesen, szinte áttetszőn halványkék, akár a háttér középső része, így a napfény könnyen átszikrázik rajta. Az angyal szalmaszőke haját glória keretezi, feje picit félrebillen, tekintete a távolba réved.   
  
Susovich Erika

## 13. A Láthatár bolt ajánlatai

Kedves Vásárlóink!   
  
Kisorsoltuk áprilisi nyertesünket!   
Minden hónapban, aki a Láthatár boltban vásárol nyereményjátékon vesz részt. Áprilisban Ladányi Lászlónak gratulálunk. Nyereménye egy darab A/4-s lapnagyító. A nyertest levélben értesítjük!   
  
Heti rendszerességgel megjelenő hírlevelünk mindig az aktuális hónapra szól!  Minden hónapban, aki a segédeszköz boltunkban vásárol, részt vesz egy sorsoláson, melyet a következő hónap 10-ig tartunk meg.   
  
Májusi vásárlóink között egy konyhai eszközökből álló (3 darabos) meglepetés csomagot sorsolunk ki.      
  
**Új segédeszközök érkeztek!!!**

* Angolul beszélő kulcstartós óra   
  Ára: 4500Ft
* 27 soros Braille tábla+ pontozó   
  Ára: 3200Ft
* 4 soros Braille tábla+ pontozó    
  Ára: 1700Ft
* HV-ES magyarul beszélő hangoskönyv olvasó készülék   
  Ára: 76900Ft
* HV-Note, kézi videónagyító    
  Ára: 131000Ft

Karórák:

* gyengénlátóknak, fekete vagy fehér számlapos    
  Ára: 8500Ft
* angolul beszélő   
  Ára: 9500Ft
* férfi, női Braille órák   
  Ára: 12500Ft

Segédeszköz kínálatunk:

* Revolution, 5 részes fehér bot klasszikus véggel   
  (150cm, 140cm, 135cm, 125cm)   
  Ára: 10500 forint
* Revolution klasszikus botvég   
  Ára: 1250 forint
* Magyarul beszélő vérnyomásmérő (adapterrel, normál mandzsettával)   
  Ára: 38800 forint
* Magyarul beszélő vércukormérő (Optimum Plus)   
  Ára: 11000 forint
* Optimum tesztcsík 50 darab   
  Ára: 3000 forint
* Magyarul beszélő konyhamérleg (üveglapos, 1 év garanciával)   
  Ára: 32690  forint
* Csúszásgátló fólia, zöld vagy sárga színű 30X40cm-es darab   
  Ára: 3600 forint

Nagyítók:

* 5x erősségű, 1db Led világítással 2900 forint
* 4x erősségű, 8db Led világítással 3500 forint
* 10x erősségű, nyeles nagyító 5800 forint
* Max Tv nagyító szemüveg 7500 forint
* 5x erősségű, 50mm átmérőjű nagyító 1700 forint
* 30x erősségű,21mm átmérőjű ékszerész nagyító 1800 forint
* 45X erősségű, ledes, kulcstartós nagyító 1800 forint
* 6X, 7X erősségű, ledes kézi nagyítók 3500 forint

Elérhetőségeink és a bolt nyitva tartása:

* Cím: 1146 Budapest, Hermina út 57.
* Nyitva tartás: kedd, szerda, csütörtök 09.00-17.00 óra között.
* Pénteken: 09.00-15.00 óra között
* Telefon: (1) 384-55-41 4-es menüpont.
* Mobil: 06 70 383 3611
* E-mail: [lathatar@vgyke.com](javascript:fm.eMailClicked.raise('lathatar@vgyke.com');)
* weboldalunk:   
  <http://www.vgyke.com/lathatarbolt>
* közösségi oldalunk:   
  <https://www.facebook.com/lathatarbolt>

Csoportokat előzetes telefonos egyeztetés esetén hétfőn is kiszolgálunk.   
  
Katona Zsuzsanna   
boltvezető

## 14. Magyar nyelvű beszédtámogatással is telepíthető a Windows 7 operációs rendszer

"Három hónap folyamatos munka és tesztelés után Földes József sorstársunk által elkészült a Magyarul beszélő Windows 7 operációs rendszer telepítő 32 és 64 bites változata, mely látássérült számítógép-felhasználók számára nyújt magyar nyelvű beszédtámogatást a folyamat kezdetétől a végéig, valamint rendszerhasználat során. A programcsomagnak köszönhetően a látássérült számítógép-felhasználó akár egy újonnan vásárolt, úgymond üres konfigurációra látó segítség nélkül installálhatja a rendszert. Saját magunk által generált, publikált módszerek alkalmazásával a nagyon bátrak elkezdhették a műveletet, azonban a teljeskörű beszédtámogatással történő telepítésre a hazai látássérültek életében mostantól nyílik erre lehetőség.   
Az "Informatika a Látássérültekért" alapítvány munkatársa, Hammer Attila és tesztelő csapata már évekkel ezelőtt elkészítette és folyamatosan fejleszti az UBUNTU rendszeren alapuló, magyarul beszélő Linux operációs rendszert (BELIN). Az Apple cég által gyártott számítógépeken futó OSX operációs rendszer beépített Voice Over alkalmazása is teljeskörű támogatást nyújt a folyamat végrehajtásában. Bízunk benne, a kezdeményezés egyfajta iránymutató lehet a megfelelő alternatíva kiválasztása során.   
Figyelem! A csomag egyelőre Windows 7 Professional változathoz készült, a fejlesztő a továbbiakban egy hatékonyabb módszer bevezetését tervezi.   
  
A magyarul beszélő Windows 7 Professional telepítő 32 és 64 bites verziója egyaránt letölthető az alábbi hivatkozásra kattintva vagy azt a böngészőbe másolva:   
<http://bit.ly/1Y4y5vo>   
A megjelenő oldal alján látható a két lemezkép, a telepítési útmutató, az ellenörző összegek, valamint maga a forrásmunka egy tömörített állományban. A letöltéshez, futtatáshoz tegyük a következőket:   
1. Kattintsunk a "Jelenlegi formátum" hivatkozásra, ekkor elhangzik a "Nincs előnézet" szöveg.   
2. A "b" billentyű többszöri leütésével juthatunk el először a "Következő gomb", utána a "Letöltés gomb", végül szintén "Letöltés gomb" szövegrészekig.   
3. A gombokon végighaladva a felfelé nyíl billentyű segítségével megtekinthetőek a letölteni kívánt állományok, ez jelenleg 6 féle lehet: "Beszélő Windows 7 telepítő 32 bit lemezkép.ISO", "Beszélő Windows 7 telepítő 32 bit ellenőrzőösszeg.md5", "Windows 7 telepítési útmutató.htm", "Beszélő Windows 7 telepítő 64 bit SP1 ellenőrzőösszeg.md5", "Beszélő Windows 7 telepítő 64 bit SP1 lemezkép.iso", valamint "Forrásmunka.zip".   
4. A fájlok neve után megjelenő "Letöltés" gombon állva üssük le az enter billentyűt a folyamat megkezdéséhez. Előfordulhat, hogy az "A vírusellenőrzés számára túl nagy az állomány" üzenetet kapjuk, ekkor kattintsunk a "Letöltés mindenképpen" nevű hivatkozásra a tényleges megkezdéshez.   
5. Minden fájl letöltése előtt ismételjük a 2. pontban foglaltakat.   
6. A számítógépre mentett "Beszélő Windows 7 telepítő 32 bit lemezkép.ISO" vagy a "Beszélő Windows 7 telepítő 64 bit SP1 lemezkép.iso" állományok valamelyikét legegyszerűbben az operációs rendszer beépített CD/DVD-író alkalmazásával kizárólag DVD lemezre, illetve a Rufus nevű szoftver segítségével pendrive-ra írhatjuk. Ezen módszert választva a folyamat végén az USB-s adathordozó lemezcímkéjét az alábbira kell módosítanunk idézőjelek nélkül, figyelve a kis- és nagybetűkre: "BeszWin7Telep$" A legutolsó karakter (dollár) a jobb alt+é billentyűkombinációval is elérhető.   
A sikeres befejezést követően a létrejött adathordozó segítségével indítsuk újra a számítógépet. A teljes betöltés körülbelül 5 percig tart, innentől a megszólaló NVDA képernyő-olvasó magyar nyelven tájékoztat a további lépésekről. Ha az első üzenetablakon állva F1 billentyűt ütünk, részletes leírás jelenik meg a Beszélő Windows 7 Professional használatáról.   
Fontos: a speciális telepítő rendszerre való tekintettel mind kezdő, mind gyakorlott felhasználók egyaránt figyelmesen olvassák el a megjelenő leírást.   
A telepítő csomagokkal kapcsolatos észrevételeket, építő jellegű javaslatokat a   
[foldes08@gmail.com](javascript:fm.eMailClicked.raise('foldes08@gmail.com');)   
e-mail címen várja a fejlesztő: Földes József."

## 15. Apró hírek – program morzsák

**a, keresztény filmklub látássérült fiatalok és felnőttek részére**

MEGHÍVÓ   
  
Ismét lesz keresztény filmklub látássérült fiatalok és felnőttek részére! Az élő narrációt Bieber József fogja biztosítani számunkra. Természetesen látó családtagot, barátot, ismerőst is szívesen látunk.   
  
Mit fogunk megnézni?   
A film címe: Saul fia   
  
Mit érdemes tudni a filmről?   
  
A film 107 perc, szinkronizált, színes, magyar történelmi film, továbbá Testvérem jóvoltából élő narrációval kísért.   
  
A mozibemutató 2015. jún. 11-én volt.   
  
Bizonyára közismert tény, hogy pillanatnyilag ez a film a Cannes-ban bemutatott legsikeresebb magyar film! Már bemutatása előtt filmtörténelmünk részévé vált, ugyanis Makk Károly, Kósa Ferenc és Sára Sándor nyomdokain járva, közel fél évszázad múltán újra hazai elsőfilmest válogattak be a Cannes-i Nemzetközi Filmfesztivál hivatalos versenyprogramjába, és ott elnyerte a fesztivál Nagydíját és még további három díjat.   
  
További díjak:   
OSCAR-DÍJ 2016 - A legjobb idegen nyelvű film   
GOLDEN GLOBE-DÍJ 2016 - A legjobb idegen nyelvű film   
CANNES-I NEMZETKÖZI FILMFESZTIVÁL 2015 – Négy díj:   
Grand Prix - Nagydíj   
A Nemzetközi Filmkritikusok Díja (FIPRESCI-díj)   
Vulcan-díj Zányi Tamás hangmérnöki munkájáért   
Francois Chalais-díj   
  
De miről is szól?   
A náci koncentrációs táborokban a foglyokból álló Sonderkommando terelte be a megsemmisítésre ítélteket a gázkamrákba, vitte át a holttesteket a krematóriumokba, takarította ki a termeket az újabb transzport érkezése előtt, és szállította ki a hamvakat a táborból. A megterhelő fizikai munka miatt a sonderesek a tábor többi foglyánál jobb bánásmódban részesültek, a többi táborlakótól elkülönítve laktak, de mint a „titkok őrzőit”, néhány hónap után kivégezték a tagjaikat. Az újonnan alakuló sonderkommandó első feladata az előző generáció elégetése volt. A sonderesek közül nagyon kevesen élték túl a háborút.   
  
1944, Auschwitz-Birkenau. Ausländer Saul (Röhrig Géza) egyike a krematóriumokban dolgozó sonderkommandósoknak. Társai tudják, hogy bármelyik pillanatban kivégezhetik őket, fegyvereket gyűjtenek és lázadást szerveznek. Saul viszont az elégetésre váró holttestek között felfedezni véli saját fiát, és ettől kezdve a férfit a menekülés helyett egy másik lehetetlen küldetés élteti: elhatározza, hogy kicsempészi a testet és keres egy rabbit, hogy méltó módon eltemethesse a gyermeket.   
  
Nemes Jeles László első egészestés filmje a holokauszt talán utolsó tabutémáját dolgozza fel azzal, hogy a Sonderkommandót állítja a középpontjába. Sault követve megismerjük a tábor gyárszerű működését, Erdély Mátyás operatőr feszültséggel teli képeinek és Rajk László látványtervező munkájának köszönhetően pedig a néző már-már dokumentarista hitelességgel nyer betekintést a történelmi valóságba.   
  
Rendező: Nemes Jeles László   
víró: Nemes Jeles László Clara Royer   
Operatőr: Erdély Mátyás   
Díszlettervező: Rajk László   
Jelmeztervező: Szűcs Edit   
Producer: Rajna Gábor, Sipos Gábor   
Hangmérnök: Zányi Tamás   
Vágó: Matthieu Taponier   
Főszereplő: Saul Ausländer: Röhrig Géza   
(Wikipédia alapján készült az ismertető)   
  
A vetítés után egy bögre finom, meleg tea és sütemények mellett beszélgetést is tervezünk a látottak és hallottak kapcsán.   
  
A filmklub időpontja:   
2016. máj 20. péntek, 17.00 órától kb. 20.00 óráig.   
A minél pontosabb kezdés érdekében 16.45 órától várjuk az érdeklődőket.   
  
Helyszín:   
Néhány lépésre a Thököly út és Gizella út kereszteződésétől, egy magánlakás tágas és kényelmes nappalijában.   
  
Megközelíthető:   
a 7-es buszcsalád bármelyik tagjával, továbbá 5-ös, 110-es, 112-es, 133-as és 239-es autóbusszal, valamint 72-es trolibusszal és az 1-es villamossal.   
  
Költségek:   
Az együttlét költségeit egymás közt megosztjuk.   
(A legelső részvétel úgynevezett kóstolóalkalom, azaz a program ingyenesen kipróbálható.)   
  
Jelentkezni és bővebb információkat kérni legkésőbb máj. 19-én, csütörtökön 20.00 óráig a következő e-mail címen lehet:   
[bieber.m@freemail.hu](javascript:fm.eMailClicked.raise('bieber.m@freemail.hu');)   
  
Kérem a tárgysorban feltűntetni: Keresztény filmklub felnőtteknek.   
  
Bieber Mária   
  
**b, Felhívás: Játékfoglalkozás felnőtteknek**   
  
A JÁTÉK MINDANNYIUNK KÖZÖS NYELVE!   
Játékklub vak, aliglátó, gyengénlátó és éplátó felnőttek részére!   
(27. Alkalom!)   
  
"A játék. Az különös. Gömbölyű és gyönyörű, csodaszép és csodajó, nyitható és csukható, gomb és gömb és gyöngy, gyűrű. Bűvös kulcs és gyertya lángja, színes árnyék, ördög„lámpa..."   
(Kosztolányi Dezső)

* + Ha elhiszed nekem, hogy nemcsak a májusi eső ér aranyat, hanem a társaságunkban játékkal eltöltött vidám percek is;
  + Ha kíváncsi vagy arra, hogy nálunk milyen gömbölyű és gyönyörű, gomb és gömb, gyöngy és gyűrű, sőt kulcs és lámpa alakú játékszerek várnak rád;
  + Ha te is szeretnél egy hétköznapi vagy egy különleges valamit pakolni abba a hátizsákba, amit közösen indítunk útnak;
  + Ha vagy olyan virgonc, hogy egy kis pajkos legyecskét elhessints úgy, hogy közben nem emeled fel a kezedet;
  + Ha kedvet érzel magadban ahhoz, hogy egy érdekes történetmesélésben újragondolt játékszabályok alapján aktívan részt vegyél;
  + Ha bevállalós vagy, és kicsi időre megpróbálnád kihagyni a szótáradból az „igen”, „nem”, „fehér” és „fekete” szavakat;
  + Ha szeretnél lelkesen együtt zakatolni velünk a „malom”-ban;
  + Ha vannak már nálunk megismert kedvenc társasjátékaid, vagy szeretnéd, hogy legyenek, és szeretnéd, hogy játékkívánságodat örömest teljesítsük,

akkor jelentkezz, és gyere el közénk játszani!   
  
A játékklub legközelebbi időpontja:   
2016. máj. 21. szombat: 15.00—18.00   
A résztvevőket 14.45-től várjuk, hogy időben tudjunk kezdeni!   
  
Jelentkezési határidő: 2016. máj. 19. csütörtök, 20 óra.   
  
Az egyes alkalmak a résztvevők aktivitására, együttműködésére, kreativitására épülnek.   
  
Jelentkezhetnek:   
Látássérült és éplátó felnőttek 18 éves életkortól.   
FIGYELEM! Nagyobbacska gyermekek is jöhetnek szüleikkel, rokonukkal együtt!   
Továbbá elhívhatod egyik-másik látó vagy látássérült családtagodat, barátodat, ismerősödet, bárki olyan személyt, akiről úgy gondolod, szeret játszani, és nyitott az újdonságokra – és persze a régiségekre is.   
  
Helyszín:   
Néhány lépésre a Thököly út és Gizella út kereszteződésétől, egy magánlakás tágas és kényelmes nappalijában.   
  
Megközelíthető:   
a 7-es buszcsalád bármelyik tagjával, továbbá 5-ös, 110-es, 112-es, 133-as és 239-es autóbusszal, valamint 72-es trolibusszal és az 1-es villamossal.   
  
Költségek:   
A programon való részvétel költségeit egymás közt megosztjuk.   
Az ínycsiklandó uzsonna, reméljük, most is minden résztvevő kedvére lesz! (Figyelem! A kóstoló alkalom mindenki számára ingyenes, vagyis a legelső részvétel!)   
  
Bővebb információkat és a jelentkezési lapot a   
[bieber.m@freemail.hu](javascript:fm.eMailClicked.raise('bieber.m@freemail.hu');) e-mail címen lehet kérni.   
Kérem a tárgysorban feltűntetni: Játékfoglalkozás felnőtteknek.   
  
Bieber Mária   
  
**c, Hallgassa meg az Ágacska előnarrációját!**   
  
Figyelem! Jegyek átvehetők egyesületünk Ügyfélszolgálatán is!   
Zenés mesejáték 2 részben 4 - 104 éves korig, a Holdvilág Kamaraszínház előadása   
Helyszín: Budapest, XIII. József Attila tér 4. Angyalföldi József Attila Művelődési Központ, a Holdvilág Kamaraszínház "otthona"   
  
Időpont: 2016. május 20. péntek 10.00   
AKADÁLYMENTESÍTETT ELŐADÁS hallás- és látássérültek számára is!   
  
Hallgassa meg az előnarrációt!   
<https://www.youtube.com/watch?v=VDK1OzIQhpE>   
  
**d, ÍGY kaphat támogatást komplett szemüvegre, szemüvegkeretre, vagy szemüveglencsére az OEP-TŐL!**   
  
Néhány szemüvegkeretet és lencsefajtát a társadalombiztosítás is támogat, persze nem a legdivatosabb modelleket.   
Az Országos Egészségügyi Pénztár (OEP) általuk támogatott szemüvegekre néhány ezer forintos kedvezményt adnak. Támogatás csupán az OEP által kijelölt keretekre vagy lencsékre jár. A támogatás igénybevételéhez először is lakóhelyünk szerinti illetékes szemorvoshoz kell ellátogatni és vizsgálat után RECEPTET KÉRNI! Ennek fejében a kedvezmény bármely optikai üzletben beváltható.   
A támogatás mértéke átlagosan 2500 forint.   
A támogatott szemüvegekre általában pár ezer forintos kedvezmény jár, és ezek kizárólag az OEP által kijelölt darabok lehetnek. Az igénybevétel a lakhelyünkhöz közeli, illetékes szemorvosnál kezdődik, ahol a vizsgálat után receptet kell kérni. Ennek köszönhetően a pár-ezer forintos kedvezmény az ország bármely optikai üzletében beváltható. Átlagosan olyan 2000-2500 Ft kedvezmény szokott járni.   
Egy dologra mindig ügyelni kell: A nagyobb bevásárlóközpontokban és benzinkutakon árult, előre legyártott dioptriás szemüveg és napszemüvegek inkább kárt okoznak.   
A támogatott vény beváltása, közgyógyellátási igazolvánnyal rendelkezőkre is vonatkozik, akik akár ingyen is kaphatnak szemüveget, ha az OEP által 100%-ban, támogatott termékek közül választanak. DE nem mindenki! Ez a lehetőség kizárólag közgyógyellátás jogcímén 18 év alatti betegek számára. És + 6-os dioptriától van csak ilyen.   
Tehát előbb a KÖZGYÓGYELLÁTÁSI igazolványt KELL kiváltani a lakóhely szerint illetékes Önkormányzat szociális osztályán, ahhoz, hogy az ingyenes látásjavító szemüveg-termékek igénybe vehetők legyenek!   
Gyógyászati segédeszköz támogatás – szemüvegre, szemüvegkeretre, kontaktlencsére. A hazai gyógyászati segédeszköz választék társadalombiztosítási (tb) támogatás és ármegállapítás szempontjából két nagy csoportra, a „nem támogatott”, azaz közfinanszírozásban nem részesülő eszközök, illetve a tb támogatásba befogadott eszközök körére osztható. Az egészségbiztosítás a gyógyászati segédeszközök árához, javítási-, illetve kölcsönzési díjához nyújt támogatást (ún. ártámogatás), ha a támogatott eszközt az orvos vényen, a megfelelő támogatási jogcím és egyéb adatok megjelölésével rendeli.   
Szemüveglencse és szemüvegkeret, kontaktlencse és kontaktlencse-tartozék a 14/2007. (III. 14.) EüM rendelet 14. számú melléklete szerinti vényen rendelhető!   
  
Hol tájékozódhat?

* + 1. A kezelőorvostól.
  + 2. Forgalmazótól
  + 3. Az OEP honlapjáról

A gyógyászati segédeszközök támogatására vonatkozó, a következők szerinti adatokat az OEP folyamatosan, minden naptári hónap 20. napjáig tájékoztató jelleggel a honlapján közleményben teszi közzé.   
A támogatással rendelhető gyógyászati segédeszközökről az OEP honlapján szabadon és ingyenesen hozzáférhető, a közleménynél szélesebb adat tartalmú internetes eszközkatalógus érhető el a gyártó által rendelkezésre bocsátott részletes adatok alapján.   
  
Forrás:   
<http://palyazatfigyelo.info/2016/05/06/igy-kaphat-tamogatast-komplett-szemuvegre-szemuvegkeretre-vagy-szemuveglencsere-az-oep-tol.php>   
  
**e, A Gór Nagy Mária Színitanoda a Vakok Iskolájának Nádor termében**   
  
Az INFOALAP szeretettel meghívja Önt a Gór Nagy Mária Színitanoda 2016. május 18.-án tartandó Nyílt Napjára a Vakok Általános Iskolájának Nádor-termébe. A rendezvényre egy, az „Informatika a látássérültekért” Alapítvánnyal közös pályázati projekt keretében kerül majd sor.   
A GNM növendékei tavaly tavasszal csatlakoztak a Lapról hangra közösségi összefogás felolvasóihoz Jobbágy Eszter beszédtanár vezetésével. Az ő előadásukban hallható cikkek mindig érthetőek, jól követhetőek; az újságokban megszólaló riportalanyok valósággal megelevenednek a GNM növendékeinek előadásában.

* + Ha Ön is jól ismeri hangjuk alapján a tanodásokat, és szeretne velük élőben is találkozni,
  + Ha kíváncsi a GNM-ben folyó munkára, valamint az iskola és alapítványunk közötti együttműködés részleteire,
  + Ha nem volt alkalma megnézni a narrált János vitézt a Vakok Iskolájában vagy a Gyengénlátók Iskolájában a GNM növendékeinek előadásában,
  + Ha tudni szeretné, hogyan zajlik a cikkek feltöltése a Lapról hangra oldalra, és kedve támad egy közös műhelymunka alkalmával bepillantani a színésznövendékek gyakorlati foglalkozásába, akkor semmiképpen ne hagyja ki rendezvényünket, amelynek részletes programját az alábbiakban olvashatja! Kérjük, ne feledkezzen meg a meghívó végén található hivatkozáson regisztrálni a programra! Várjuk szeretettel.

„Informatika a látássérültekért” Alapítvány   
Forrás:   
<http://infoalap.hu/hirek/?hir_reszlet=675>   
  
**f, Évadzáró koncertek a Nádor teremben**   
  
2016. május 13. péntek 19:00   
  
Májusi Ifjak - Az Anima Musicae Kamarazenekar hangversenye   
Mendelssohn: h-moll vonósszimfónia   
Dvorák: Rondó   
Kodály: Lírikus románc   
Bartók: Román népi táncok   
Suk: Meditáció   
Vizeli Máté: Gyimesi Concerto   
Közreműködők: Anima Musicae Kamarazenekar – előadó   
Jegyár:1500 Ft, kedvezményes: 900 Ft   
  
2016. május 14. szombat 19:00   
  
Harmonia Caelestis Barokk Zenekar   
G. F. Händel:   
F-dúr furulyaszonáta, op. 1, No. 2, HWV 360   
G-moll oboaszonáta, op. 1, No. 6, HWV 364a   
G-moll furulyaszonáta, op. 1, No. 2, HWV 360   
B-dúr oboaszonáta, HWV 357   
H-moll fuvolaszonáta, op. 1, No. 9, HWV 367b   
Közreműködők: Harmonia Caelestis Barokk Zenekar – előadó   
Jegyár: 900, 1800 Ft   
  
2016. május 17. kedd 18:00   
Fuvolaestek a Nádor teremben   
A Ragtime-tól a blues-ig Török Ádámmal   
Vendégművész: Török Ádám   
Tanárok: Lőrinczné Csizmadia Katalin - művésztanár és Péceli Edit   
Zongorán kísérnek: Málnai József - művésztanár és Molnár Bencze   
Filmzenék, ragtime-ok, blues, jazz és még számtalan stílus. Egy dolog közös, a fuvola. A Dorogi Erkel Ferenc Alapfokú Művészetoktatási Iskola növendékei és a Vakok Általános Iskolájában tanuló látássérült fuvolisták közös tanszaki koncertje.   
A koncertre a belépés ingyenes, a helyszínen felajánlott adományokat a látássérült fiatalok zeneoktatására fordítják.   
Helyszín: 1146 Budapest, XIV. kerület, Ajtósi Dürer sor 39., Vakok Iskolája   
  
Forrás:   
<http://www.port.hu/nador_terem/pls/w/organization.organization_page?i_organization_id=8569&i_area_id=4>   
  
**g, ingyenes művész tárlatvezetés vakok és gyengénlátók részére a Deák17 Galériában**   
  
Ezúton szeretném figyelmükbe ajánlani május 18-i programunkat. A Dobozterek, magán(y)gyűjtemények kiállításunk tárlatvezetésén több kiállító művész is részt vesz és műtárgyaik egy-egy elemét tapinthatóvá teszik, illetve a többi művet is lenarráljuk a látogatóknak.    
Mi ezt a napot speciális, vakok és gyengénlátók számára akadálymentesített, ingyenes tárlatvezetéssel ünnepeljük meg, ahol az audionarráció mellett némely műtárgy tapogathatóvá is válik, sőt a mozgás segítségével egy másfajta megismerésben is részünk lesz.   
  
Résztvevő művészek:

* + Németh Hajnal Auróra
  + Menyhárt Norbert
  + Pap Rami

A program látók számára is nyitott.   
Együttműködő partner: AKKU - Az Akadálymentes és Korlátlan Kultúráért Egyesület   
Bővebb információt találnak az alábbi facebookoldalon:   
<https://www.facebook.com/deak17galeria/>   
  
**h, Pünkösdi Örökség Fesztivál**   
  
Május 15-én és 16-án több száz gyerek mutatja be a pünkösdölés szokását a Skanzenben, és összegyűlnek az országból a szellemi kulturális örökségüket példásan őrző közösségek, így a matyók, busók, kalocsaiak is. Külföldi vendégeink is érkeznek Lettországból.   
A részletes és gazdag programkínálatot a forráslinken olvashatják.   
<http://www.skanzen.hu/hu/latogatas/programok/punkosdi-orokseg-fesztival>   
  
**i, EMLÉKHELYEK NAPJA**   
  
Minden emléknek megvan a helye   
A Nemzeti Örökség Intézete Emlékhelyek Napja 2016 elnevezéssel országos rendezvényt szervez 2016. május 14-én. Az esemény célja az emlékhelyek népszerűsítése, valamint hogy az egyes emlékhelyek programjain keresztül a köztudatba mindinkább beépüljön a magyarországi emlékhelyek létezése.   
Ezen a napon a nemzeti és történelmi emlékhelyek különleges programokkal várják a történelem és kultúra iránt érdeklődő látogatókat szerte az országban. Keressen minket facebook és egyéb közösségi médiás oldalainkon is!   
  
Emlékhelyek Napja ünnepélyes megnyitó: 2016. Május 14. 10 óra, Kossuth tér (a Tisza-szobornál).   
Fellép a Magyar Nemzeti Táncegyüttes és a vitéz Szurmay Sándor Budapest Helyőrségi Dandár zenekara.   
Köszöntőt mond: Radnainé dr. Fogarasi Katalin elnök, Nemzeti Örökség Intézete   
  
BUDAPEST, CORVIN KÖZ   
A Corvin köz az 1956-os forradalom és szabadságharc emblematikus helyszíne, a sztálinista diktatúra és a szovjet megszállás ellen folytatott fegyveres felkelés egyik fővárosi központja. A többszörös túlerőben lévő szovjet csapatokkal vívott harcok során sok felkelő „pesti srác” áldozta itt életét a magyar szabadságért.   
Program   
Budapest Józsefváros Önkormányzata az idei évben az 1956-os forradalom és szabadságharc 60. évfordulójára való emlékezésül plakátkiállítással, emléktúrákkal, történelmi beszélgetésekkel várja az érdeklődőket Józsefvárosba.   
A túrák során az érdeklődők végiglátogathatják az 1956-os forradalom ikonikus helyszíneit, többek között megtekinthetik a Magyar Rádió épületét, meglátogathatják a Corvin köz emléktábláit, emlékezve az elhunyt hősökre mécseseket, virágokat helyezhetnek el a Pesti Srác szobránál és a Práter utcai emléktábláknál.   
Egyes helyszíneken az 56-os forradalom és szabadságharc túlélőinek hiteles tolmácsolásában hallhatják a történelmi eseményeket.   
1956 hősiessége a mai napig velünk él az utcákon, a tereken, a golyók ütötte falakon: a kerületben több helyen emléktáblák, emlékhelyek őrzik a forradalom és szabadságharc örökségét.   
  
Túrák 10 órától 14 óráig indulnak.   
Túravezető: Kondor Katalin újságíró   
Előzetes bejelentkezés a túrákra: [1956@jkn.hu](javascript:fm.eMailClicked.raise('1956@jkn.hu');), vagy személyesen május 14-én, 10-órától a Corvin közben.   
A program ingyenes   
  
Budapesti helyszínek:   
Budapest, Eötvös József Collegium, Budapest, Kálvin téri református templom és Ráday Gyűjtemény, Budapest, Várnegyed, Fiumei úti Sírkert, Hősök tere, Kossuth tér, Magyar Nemzeti Múzeum, Magyar Tudományos Akadémia   
  
Forrás:   
<http://emlekhelyeknapja.hu/>   
  
**j, SVÁBHEGYI PÜNKÖSDI BÚCSÚ MÁJUS 14-16.**   
  
BUDAPESTEN A XII. KERÜLETI DIANA-PARKBAN.   
Budapest és a XII. egyik legszebb része a Svábhegy. Nevét kivételesen nem az itt élő német nemzetiségről kapta, a történelmi múlt a névadó. Buda visszavívásakor, 1686. szeptember 2-án innen adta meg a sváb tüzérség a jelet a végső rohamra. Innen ered a név.   
Három napos pergő program várja a környék lakóit, a fogaskerekűvel vagy busszal erre kiránduló családokat.   
Szombaton este 19 órakor a Schwabenkraft zenekar 3 órás sramlizenéje nyitja a bulit.   
A meghívott együttesek többnyire a Budapesthez közeli sváb településekről érkeznek. A Budakeszi Dalárda, a Lochberg Zsámbékról, a Blaublumen tánccsoport Ikladról, a Ringlein tánccsoport Budajenőről, a Friedrichskapelle- illetve a Schwabenkraft zenekar Pilisvörösvárról, a Soroksári Tánc Együttes, és a sváb bálokról jól ismert Heimattöne Kapelle.   
A gyerekeket vasárnap délelőtt Bartha Tóni bábszínháza, hétfőn a Kolompos együttes zenés gyerekkoncertje szórakoztatja.   
A jókedv mellé sváb ételspecialitások, sörök sem hiányozhatnak.   
A környék kézművesei is kirakodják portékájukat.   
Reméljük egy jókedélyű Svábhegyi kiránduláshoz, Pünkösdi Búcsúhoz a szép idő sem fog hiányozni.   
Ingyenes rendezvény!   
  
Forrás:   
http://rendezvényfigyelö.hu/svabhegyi-punkosdi-bucsu-majus-14-16-budapesten-a-xii-keruleti-diana-parkban/   
  
**k, Pünkösdi Királyság**   
  
Egész napos, ingyenes családi és gyermekprogramok a Tabán Parkban, a Mesemúzeumban és a Meseműhelyben!   
Pünkösdi koncertek, tánc- és bábelőadások, Fölszállott a páva gála, pünkösdi király- és királynőválasztás próbatételekkel, valamint kézműves foglalkozások, kismesterségek és májusfaállítás.   
  
Programok:   
Helyszín: Májusfa (56-os emlékmű előtti kis terület)

* + 10.00 – Ünnepélyes májusfa állítás- táncosokkal, zenekarral, gólyalábasokkal
  + 11.00 – BaHorKa és a Buda Folk Társulat pünkösdi gyerekelőadása

Helyszín: Liget

* + 10.00 -17.00 kézműves foglalkozások
  + 12.00 – Pünkösdi király-királynéválasztás gólyalábasok vezényletével
  + 13.30 – Márkus Bábszínház – Égig érő fa

Helyszín: Nagyszínpad

* + 15.00 – Góbé Zenekar
  + 16.00 – Hungarian Folkembassy, Bognár Szilvia és a Fonó Kamara Táncegyüttes
  + 17.00 – Buda Folk Band
  + 18.00 – Fölszállott a páva gála
  + 19.30 – Fitos Dezső Társulat- Falusi színek

Forrás:

<http://gyerekprogramok.info/punkosdi-kiralysag/>   
  
**l, MIÉNK A VÁR! - 4. Országos hagyományőrző és kulturális várfesztivál**   
  
Budapest, Vajdahunyadvár, Magyar Mezőgazdasági Múzeum és Könyvtár, Május 14-16.   
  
A látogatók megismerkedhetnek várainkkal, kulturális és történelmi hagyományainkkal. A családi szórakozást viselet- és fegyverbemutatók, felvonulások, íjászversenyek, színpadi programok - lovagi játék, zene, tánc, bábszínház - teszik teljessé. A Mezőgazdasági Múzeum egyedi ajánlatai, történelmi kiállítások, várrekonstrukciók bemutatása, múzeumpedagógiai foglalkozások, valamint a játékkiállítás és játszóház biztosítják a kellemes hangulatot.   
  
A rendezvény díszvendége a Zrínyi Miklós - Szigetvár 1566. Emlékév. Az ország déli kapuja, Szigetvár különösen sokoldalú, a törökkortól napjainkig tartó ívet mutat be hagyományőrző, kulturális és turisztikai programjaiban, valamint könyvbemutató és tudományos konferencia keretében.   
Az eseményen programokkal, turisztikai ajánlatokkal is bemutatkoznak további váraink és a váraknak otthont adó települések.   
A látogatás díjmentes.   
A rendezvényről itt tájékozódhat:   
[www.mienkavar.hu](http://www.mienkavar.hu)   
  
**m, Fröccs Piknik Fesztivál**   
  
2016. május 20. - 2016. május 22.   
  
Május 20-22. között a Városligetben Piknikezünk, a Vajdahunyadvár előtti zöld placcon három gyönyörű napon át. A rendezvény fő résztvevője a méltán híres magyar frissítő ital: a FRÖCCS, mely kezdetben Jedlik Ányos feltaláló által Spriccer néven vált ismertté. A borfröccsökön túl italmesterek sörből, pálinkából, és egyéb italokból is készítenek majd nagyszerű spriccereket és természetesen, hogy az egész családnak kedvezzenek, lesznek alkoholmentes friss gyümölcsfröccseink is. Az italok mellett megtalálhatóak lesznek a legnépszerűbb hazai street food konyhák. Finom ételek és italok, lampionok, utcazene és árnyaserdő. Hozz magaddal egy plédet és gyere velünk piknikezni!   
A belépés ingyenes, nincs felesleges fesztiválkártya sem.   
  
Forrás:   
<http://port.hu/pls/fe/festival.festival_page?i_festival_id=18482>   
  
**n, Braille-írásos legóval tanulhatnak játszva a vak gyerekek**   
  
Egyetlen apró, de zseniális csavarral a legó létrehozta legújabb építőkockáit, melyen a domború pontok a Braille-ábécé egyes betűit jelölik. Az eredeti legóhoz képest a változtatás minimális, az eredmény viszont döbbenetesen innovatív.   
  
Ugyanis a legókon alapból is vannak ezek a domború körök: akkor miért ne úgy legyenek rajta, hogy azzal a vak gyerkőcök játszva tanulhassák meg az ábécét?   
  
A Dorina Nowill Foundation For The Blind alapítvánnyal karöltve létrehozott legókból egyelőre csupán 300 diák számára elegendő, de remélik, hogy amennyiben jól szuperálnak a játékok (és miért ne tennék?) akkor megindulhat a gyártósor és számos vakokat segítő intézetben alapvető játékos tanulóeszköz lehet a Braille-legó.   
  
Mi nagyon drukkolunk neki, ennél jobb módszert a játszva tanuláshoz nem tudunk elképzelni, de tényleg: innovatív dizájn a jó ügyért.   
  
Forrás:   
<http://player.hu/eletmod/braille-lego/>

Összeállították és szerkesztették: az ügyfélszolgálat munkatársai

----------------------------------------

A VGYKE ügyfélszolgálatának elérhetőségei:  
Cím: 1146 Budapest, Hermina út 57. földszint  
Telefon: 06-1/384-5541  
Fax: 06-1/422-0439  
E-mail: [ugyfel@vgyke.com](javascript:fm.eMailClicked.raise('ugyfel@vgyke.com');)  
Félfogadás:  
Hétfő: 08:00-16:00,   
Kedd: 08:00-16:00   
Szerda: 08:00-18:00,   
Csütörtök: 08:00-17:00.   
Péntek 08:00-13.00   
  
A VGYKE weboldalának címe: <http://www.vgyke.com/>  
A VGYKE megtalálható a Facebookon is az alábbi linkre kattintva: <http://www.facebook.com/vgyke>  
A listára az alábbi címre küldhet levelet: [listaadmin@vgyke.com](javascript:fm.eMailClicked.raise('listaadmin@vgyke.com');)  
A levelezési listáról információt itt talál: <http://vgyke.com/mailman/listinfo/hirlevel_vgyke.com> Ha le szeretne iratkozni, küldjön emailt az alábbi címre: [hirlevel-request@vgyke.com](javascript:fm.eMailClicked.raise('hirlevel-request@vgyke.com');)  
Részletes ismertetőt kaphat a beállításokról, ha egy 'help' tartalmú levelet (a tárgyban vagy a törzsben feltüntetve, aposztrófok nélkül) küld a fenti címre.

--

Kérjük, 2016-ban is segítse a Vakok és Gyengénlátók Közép-Magyarországi

Regionális Egyesületének munkáját adója 1%-ának felajánlásával!

Adószámunk: 18185030-1-42

Bankszámlaszámunk: 10409015-90147559